ઉત્તર કર્ણાટકની માગણીને કારણે રાજકીય ચર્ચા થવા સાથે કેટલાક વર્તુળોમાં નાના રાજ્યો માટેની ચર્ચા પણ થવા લાગી છે. અમેરિકામાં 50 રાજ્યો છે, તો ભારતમાં કેમ નહીં એવું કહેનારા છે. જોકે અમેરિકા ભારત કરતાં અઢી ગણો મોટો દેશ છે. તેની સામે એવી પણ દલીલ થાય છે કે વસતીની રીતે ભારત જ દુનિયાનો સૌથી મોટો દેશ છે. જમીનની વિશાળતા કરતાં વસતીની વિશાળતા ખાતર અને સમતોલ વિકાસનો લાભ વધારે વસતીને મળે તે માટે પણ નાના રાજ્યોની તરફેણ કેટલાક કરે છે ખરાં. પરંતુ ભારતમાં રાજ્યોની રચના ભાષા સાથે જોડાઈ ગઈ હતી. છેલ્લે તેલંગણા રાજ્યની રચના થઈ ત્યારે ભાષાનો મુદ્દો નહોતો, પણ ક્ષેત્રીય વિકાસનો મુદ્દો હતો. હાલમાં જ કર્ણાટકમાં પણ ઉત્તર કર્ણાટકની માગણી થઈ તેમાં પણ ક્ષેત્રિય ભેદભાવનો જ આક્ષેપ થયો છે, પણ આ મુદ્દા નવા છે. ભારત આઝાદ થયો તે વખતે રાજ્યોની રચના માટે ભાષા મુખ્ય મુદ્દો બન્યો હતો.